**KTU SA konferencija,**

Esu Ignas Galicinas, 4 kurso ekonomikos studijų programos studentas, kuris turi unikalią idėją – pabaigti studijas. Taip pat galvoje kirba mintis kandidatuoti ir į kontrolės komitetą, kurią pabandysiu išdėstyti žemiau esančiame tekste.

Ties patirtimi atstovybėje neišsiplėsiu, tiesiog galiu išvardinti skirtingas pozicijas ir fakulteto/universiteto valdymo organus, kuriuose buvau deleguotas/išrinktas studentų ar studentų atstovybės – akademinės grupės seniūnas, krypties studijų programos studentas, fakulteto Tarybos narys, dekanato narys, Senato narys, Studentų reikalų komiteto pirmininkas, verslo projektų koordinatorius, fakultetinės studentų atstovybės pirmininkas ir galiausiai – KTU SA viceprezidentas. Manau, jog bendrą įvaizdį kaip veikia universitetas ir kaip vykdomi procesai studentų atstovybėje esu susidaręs pakankamą.

Motyvacija kandidatuoti į kontrolės komitetą yra labai paprasta – sieksiu prižiūrėti ir padėti iš šio taško perspektyvos, kaip galima organizacijai veikti dar efektyviau ir lanksčiau. Manau, kad komiteto pavadinimas „kontrolė“ nėra tikslingas - dabar yra jūsų, turinčių balso teisę konferencijoje, laikas kurti, griauti ir vėl iš naujo bandyti įgyvendinti naujas idėjas. Su likusiais kandidatais į kontrolės komitetą jau esame apturėję keletą susitikimų ir galiu teigti, jog bandysime dirbti ne semestrais vykdant to pačio pobūdžio apklausą, o kas ketvirtį įsigilinant į problematiškiausias vietas bei padėti jas spręsti. Jeigu bus patvirtintos aktyvaus nario gairės ir nauja organizacijos struktūra, mano nuomone, tai būtų pirmieji kontrolės komiteto darbai, kurie galėtų padėti užtikrinti kuo efektyvesnę ir geresnę naujų pokyčių integraciją KTU SA mastu. Dėl vykdomų susitikimų tiek su centriniu biuru, tiek su FSA pirmininkais nelabai yra ką ir kalbėti. Neįsivaizduoju, kaip be jų šiame komitete būtų galima tikėtis efektyvaus darbo. Mano pačio žvilgsnis šiuo metu krypsta į komitetus – norėčiau siekti, jog komitetai nepasiribotų tik savo nuostatais ir rastų tikslines veiklas, kurias nori vykdyti komiteto nariai, o tuo pačiu kuriama pridėtinė vertė visai organizacijai.

Linkiu konferencijoje savo balsą atiduoti atsakingai bei negalvoti, jog Jūsų balsas nėra svarbus.

Sėkmės!

Ignas Galicinas